Ftit jiem ilu din il-gazzetta, bħal pajjiżna, tilfet kontributur u fuq kollox bniedem ta' valur. Ċert li diversi oħra bħali sejrin iħossu n-nuqqas ta' Charles Magro. Kien u ilu wieħed minn dawk il-pedestalli li fuqhom stajna, ħarġa wara ħarġa, naqraw kitbietu. Kien jaf x'inhuwa jgħid u kien determinat li ma joqgħodx lura imma li jibqa', sakemm jista', jikteb. F'dawn l-aħħar snin kellna b'mod mill-iktar ċar artikoli li kienu jirriflettu dak li huwa tbaskat fih fis-snin twal ta' servizz onest li ta lis-soċjetà tagħna. Kont tieqaf taqrah għax taf li kien ikun mimli sens. Għalkemm ċittadin tar-raħal ta' San Pietru, Birżebbuġia, huwa l-iktar assoċjat mal-Fgura u l-Madonna tal-Karmnu. Kien bniedem li għalkemm involut intellettwalment, poeta, rumanzier, ma żammx ruħu fil-livell 'il bgħid mill-poplu. Uża t-talenti tiegħu mhux biss bħala segretarju tal-Għaqda tal-Poeti jew fiċ- , imma wkoll bħala editur tal-"Leħen il-Fgura". Kiteb u kkontribwixxa bi mħabba u ġenerożità sija f'pubblikazzjonijiet nazzjonali, imma wkoll dawk lokali. Responsabbli ta' żewġ kotba, waħda dwar l-istorja tal-Parroċċa tal-Fgura u l-oħra dwar l-Għaqda Mużikali u Soċjali Madonna tal-Karmnu fejn hemm mhux biss ġbir storiku tal-ħajja soċjali, kulturali u reliġjuża unika tal-Fgura, imma diversi osservazzjonijiet u riflessjonijiet. Attent għall-ħaddiem Meta kont niltaqa' ma' Charles, dejjem ħassejtni li qiegħed niltaqa' ma' bniedem li huwa f'paċi miegħu nnifsu u ma' dak li huwa. Kelli x-xorti narah f'diversi ċirkostanzi. F'numru minnhom inżilna lura flimkien mill-Belt fejn id-diskussjoni kienet tkun fuq kollox, imma fil-fond. Kien jaqra u attent għal dak li huwa għaddej f'pajjiżna u barra. Kien pjaċir titkellem miegħu u kien għalija forza ta' influwenza pożittiva. Fir-realtà, huwa ma ċaħad qatt għeruqu. Baqa' komdu miegħu nnifsu u b'qalb tħabbat għal dawk li kienu l-iktar 'l isfel fis-soċjetà. Serva f'dan fil-Unions ta' pajjiżna fit-tul. Għamel dan bħala xejn inqas minn Segretarju Ġenerali tas-CMTU. Ipproteġa, iddefenda u influwenza sabiex il-ħaddiem, f'kull stat, jitla' iktar 'il fuq. Kien eżemplari fil-ħajja personali tiegħu. Impenjat favur il-familja tradizzjonali mingħajr għamad żbaljat. Kien miftuħ għall-ideat ġodda, biss il-boxxla tat-tagħlim nisrani qatt ma sab raġuni biex jabbandunaha fil-viżjoni tiegħu. Kien kommess biex jgħin lil min kellu diffikultà u kelma tajba kien jaf jgħaddiha bil-mod inimitabbli tiegħu. Il-familja kienet garanzija ta' soċjetà b'saħħitha. Ta' waħda onesta fejn il-verità u l-ġustizzja jitkattru. Dan iktar u iktar fih valur meta wieħed jikkonsidra li għalkemm ħajtu kienet esposta għall-attenzjoni pubblika, mhux biss minħabba l-impenji tal-għażliet tiegħu, imma wkoll għax oħt martu kienet miżżewġa lill-mibki Dr Jimmy Farrugia, deputat li serva fit-tul fil-Parlament tagħna. Kien konxju minn dik ir-responsabbiltà, li kien iġorrha wkoll fix-xhieda li ried jagħti. Kien ċar ħafna fi ħsibijietu. Iħares fit-tul u jifhem dak li huwa ġej. Kapaċi janalizza u jikkonkludi. Talenti li servewh fid-diversi pożizzjonijiet, għaqdiet u kumitati li serva fihom. Jifhem dak li l-membri l-oħra qegħdin jgħidu u, fl-istess ħin, jagħraf iwassalhom għall-konklużjoni. F'dan kien mill-iktar prattiku u dirett. Kien fejn kien, irnexxilu jġib oħrajn flimkien u, l-iktar, li jsir il-progress neċessarju u mistenni minnhom. Kien iżomm il-punt, il-pożizzjoni tiegħu mingħajr ma jkun riġidu fuq naħa, u mingħajr ma jitlef il-prinċipji li kien jemmen fihom. F'dan dejjem għenu l-karattru ġentili u determinat tiegħu. Jitkellem u jiddiskuti ma' kulħadd mingħajr preġudizzji jew kumplikazzjonijiet żejda. L-aħħar artikolu Is-Sibt filgħodu tal-25 ta' Ġunju nġbarna fil-Parroċċa tal-Madonna tal-Karmnu fil-Fgura biex insellmulu għall-aħħar darba. Kemm hemm sens u sustanza fir-Reliġjon Kattolika f'kull kelma li tingħad tul il-funeral. Il-kliem li smajt baqgħu f'widinti l-għada meta ġie f'idejja l-artikolu li deher fil-"Leħen is-Sewwa". L-artikolu "Prijoritajiet" fih ħafna osservazzjonijiet li minnhom ngħid li qalbu kienet qegħda tħebbru. Fih hemm riflessjonijiet dwar il-bniedem, il-ħajja u l-għażliet tiegħu. Huwa qal: " Meta ffaċċjat b'dawn l-għażliet il-bniedem jista' jagħmel għażla tajba jew ħażina. Għażla tajba taf timlih bil-kalma u s-serħan tal-moħħ biex, bl-għajnuna ta' Alla, ikun jista' jippjana ħajja li tagħtih sodisfazzjon (anki minn din id-dinja) u li minnha jgawdi hu, dawk ta' madwaru u dawk kollha li darba jew oħra jkollhom kuntatt miegħu Preżenti għall-festi Fil-ħajja ftit huma dawk l-affarijiet li jiġru b'sempliċi kumbinazzjoni. Is-sejħa tiegħu lura għand il-Missier hekk ukoll. Għax għall-ewwel darba f'ħafna snin ser ikun hemm iċ-ċelebrazzjoni tal-Festi tal-Madonna tal-Karmnu u huwa mhux ser ikun preżenti fiżikament għalihom. Kif nafu, ix-xahar ta' Lulju huwa dak li fih il-Komunità Karmelitana tiċċelebra bil-kbir. Din id-darba Charles ser ikun preżenti għal dawk ferm u ferm isbaħ fis-sema pajjiżu. Anzi, issa ser jara iktar armar sabiħ, jisma' mużika aqwa u tifhir li qatt widnet il-bniedem ma fehem dwar il-Patruna tiegħu u tiegħi. Ċert li diġà qiegħed fil-post li kien ippreparat għaliha minnHa.
Prijoritajiet.